google/wiki40b huggingface dataset:
סגסוגות זיכרון

סקירה כללית

שלושת הסוגים העיקריים של סגסוגות זיכרון הם נחושת-אבץ-חמרן, נחושת-חמרן-ניקל וניקל-טיטניום (NiTi מכאן השם ניטינול כשם גנרי לסגסוגות זוכרות).
סגסוגות NiTi הן בדרך כלל יקרות יותר ובעלות תכונות מכניות טובות יותר בהשוואה לסגסוגות זיכרון על בסיס נחושת. הטמפרטורה שבה סגסוגת הזיכרון הספציפית משנה את מבנַה הגבישי היא אופיינית לסגסוגת וניתנת לשינוי על ידי שינוי יחסי המרכיבים (האטומים המתכתיים) בסגסוגת.
מסמנים Mₛ כטמפרטורה שבה המבנה מתחיל להשתנות מאוסטניט למרטנזיט בעת קירור; Mf היא הטמפרטורה בה המעבר בין המבנים מסתיים. בהתאמה, Aₛ וAf הן הטמפרטורות שבהן מתחיל ומסתיים המעבר ההפוך ממרטנזיט לאוסטניט.
חשוב לציין כי שימוש חוזר באפקט הסגסוגת זיכרון עלול להוביל לשינוי בטמפרטורות האופיינית לטרנספורמציה (אפקט זה ידוע כ"תשישות שימוש" - functional fatigue).
בגרף זה ציר הY מסמל את שבר המרטנזיט.

אפקט חד כיווני לעומת אפקט דו כיווני

לסגסוגות זיכרון ישנו מגוון רחב של תופעות זיכרון צורה. השתיים הנפוצות הן אפקט חד כיווני ודו כיווני. תיאור סכמטי של שני האפקטים נתון באיור להלן.
באיור שמעל, השלבים מאוד דומים: מתחילים במרטנזיט (a), ועל ידי הפעלת כח פיזיקלי חיצוני גורמים לעיוות עבור החד כיווני ועיוות קיצוני עבור הדו כיווני (b), מחממים את הסגסוגת (c), ואז מקררים אותה שוב (d). בחד כיווני הקירור לא גורם לשינוי צורה מקרוסקופית. העיוות הוא הכרחי עבור היווצרות צורת הטמפ' הנמוכה. בעת חימום השינוי מתחיל בAₛ ומסתיים בAf (הפרש טיפוסי בין הטמפרטורות הוא 2-20 מעלות צלזיוס, תלוי בהרכב הסגסוגת ותנאי העמסת העיוות). Aₛ מוגדר על ידי הסגסוגת והרכבה ונע בין (150-) ל 200 מעלות צלזיוס.
האפקט הדו כיווני הוא אפקט שבו החומר "זוכר" שתי צורות שונות: אחת בטמפ' נמוכה והשנייה בטמפ' גבוהה. זה יכול להישמר גם ללא הפעלת כח חיצוני (אפקט דו כיווני עצמי). הסיבה שהחומר מתנהג בצורה כה שונה במצבים אלו טמונה באימון. אימון גורם לכך שסגסוגת זיכרון יכולה "ללמוד" להתנהג בדרך מסוימת. בנסיבות נורמליות, סגסוגת זיכרון "זוכרת" את צורתה בטמפ' הגבוהה, אבל במהלך החימום והמעבר אליה, שוכחת את צורתה בטמפ' הנמוכה. עם זאת ניתן "לאמן" את הסגסוגת "לזכור" להשאיר סימנים של צורתה בתנאי הטמפ' הנמוכה בפאזת הטמפ' הגבוהה. ישנם מספר דרכים לעשות זאת.

מבנה גבישי

על פי החוקרים הסיבה שסגסוגות זיכרון הן בעלות תכונות אלו היא שבעת שינוי הטמפרטורה ישנו שינוי במבנה הגבישי של הסגסוגת בין שתי פאזות מרטנזיט ואוסטניט. השינוי במבנה הגבישי כולל ארגון מחדש של מיקומי החלקיקים במבנה הגביש של המוצק. בסגסוגות זיכרון מעברי פאזה אלו מתרחשים מתחת לנקודת ההמסה והסגסוגת "מעדיפה" צורה מקרוסקופית שונה עבור מבנה גבישי מיקרוסקופי שונה.
Different Class

רקע

לאחר כמעט 15 שנים של פעילות בשולי תעשיית המוזיקה הבריטית, הוציאה פאלפ ב-1994 את האלבום His 'n' Hers, שהפך להצלחה המסחרית הגדולה ביותר של הלהקה עד אז והניב את הלהיטים Babies ו-?Do You Remember The First Time. במקביל החלה לפרוח בבריטניה סצנת הבריטפופ, שכללה להקות כמו בלר, סווייד ואואזיס, שדמו בסגנונן לפאלפ.

תהליך הכתיבה

השיר הראשון שנכתב לאלבום היה Common People, זמן קצר לפני הופעה בפסטיבל רדינג ב-1994. בעקבות התגובה האוהדת של הקהל לשיר, מיהרו חברי הלהקה להקליט אותו ואת הבי-סייד Underwear. במאי 1995 יצא Common People כסינגל, והגיע למקום השני במצעד הסינגלים הבריטי. בעקבות הצלחת השיר, לחצה חברת התקליטים איילנד רקורדס על הלהקה לכתוב שירים נוספים מהר ככל האפשר. עד יוני היו 12 שירי האלבום מוכנים, אך ללא מילים. לדברי הסולן וכותב השירים ג'ארוויס קוקר, הוא כתב מילים לעשרה מהשירים תוך לילה אחד, ואת השניים הנוספים למחרת, בדרכו לאולפן ההקלטות.

קונספט

כנרמז משמו ("מעמד אחר"), עוסקים כמה משירי האלבום בהבדלי המעמדות בחברה הבריטית מנקודת מבטם של צעירי מעמד הפועלים, בהם Mis-Shapes ו-Common People, הלועג לבני המעמדות הגבוהים הרוצים "לחיות כמו האנשים הפשוטים". המעמדות אינם רק כלכליים, ומתבטאים גם בשירים העוסקים במערכות יחסים, בהן אין שוויון בין שני הצדדים: Pencil Skirt, Disco 2000 ו-Underwear מתארים כולם תשוקה לאישה בלתי מושגת.

מכירות והשפעה

האלבום זכה עם צאתו להצלחה ביקורתית ומסחרית. הוא הגיע למקום הראשון במצעד האלבומים הבריטי, וכל ארבעת הסינגלים שקידמו אותו נכנסו לעשירייה הראשונה במצעד הבריטי: Common People ו-Mis-Shapes/Sorted for E's & Wizz הגיעו למקום השני, Disco 2000 למקום השביעי ו-Something Changed למקום העשירי. עד לספטמבר 2011 נמכרו בבריטניה יותר ממיליון ורבע עותקים של האלבום, נתון שהפך אותו לאלבום פלטינה מרובעת.
עם הזמן קנה האלבום מעמד של קלאסיקת רוק בריטית. בביקורת שפורסמה בגארדיאן בעקבות ההוצאה המחודשת של האלבום נכתב כי "אם הבריטפופ יכול להיחשב לתנועה תרבותית אמיתית, זה במידה רבה בזכות האלבום החמישי של פאלפ [...] Different Class נותר גולת הכותרת של הלהקה ושל הבריטפופ". האלבום נבחר במקום השביעי ברשימת האלבומים הבריטיים הגדולים בכל הזמנים שערך המגזין NME, ובמקומות ה-30 וה-46 ברשימות מקבילות במגזין Q.
ישראל פולק

חייו

פולק נולד ב-1910 בעיירה בורשה שבמרמורש (טרנסילבניה) למשפחה שהיו בה אחד עשר ילדים. כשהיה בן 15 עברה משפחתו לגורה הומורולוי שבבוקובינה מסיבות כלכליות. לאחר מכן פולק למד בבית הספר לטקסטיל שבצ'רנוביץ ועבד לפרנסתו במפעל הסריגה. בשנת 1935 הקים בצ'רנוביץ מפעל לטקסטיל וב-1937 נשא לאישה את אדית צורף בת גורה הומורה.
לאחר מלחמת העולם השנייה היגר לצ'ילה והצטרף לאחיו, מרכוס, שהיגר לשם לפני המלחמה. יחד עם הגיס הקימו שם מפעל טקסטיל גדול. היה פעיל בקהילה היהודית בצ'ילה, במיוחד בתחום החינוך (הקים בי"ס יהודי) ואף שימש כנשיא הפדרציה הציונית בצ'ילה.
בשנת 1960 פולק הוזמן על ידי מי שהיה אז שר התעשייה פנחס ספיר להקים מפעל טקסטיל בקריית גת. פולק נענה להצעה והקים את "פולגת", תשלובת הטקסטיל הגדולה ביותר במדינת ישראל. תחילת תרומתו לתשלובת כמשקיע חוץ, אך לאחר שעלה לישראל ב-1966 שימש כמנכ"ל התשלובת. התשלובת נקראה "פולגת" על שמו ועל שם קריית גת.
לאחר עלייתו לישראל היה פעיל בתחומים רבים והיה ממייסדי חברת "כלל תעשיות". בשנת 1970 הקים את חברת "בגיר" לייצור בגדי גברים.
בשנת 1977 זכה פולק בפרס התעשייה בקטגוריית הטקסטיל. בשנת 1979 הוענק לו פרס הרצל מטעם עיריית הרצליה, על תרומתו הבולטת בתחום הציונות. בשנת 1990 קיבל את פרס ישראל על תרומתו לחברה ולמדינה.
זכה בתואר דוקטור לשם כבוד מאוניברסיטת תל אביב (1983), מאוניברסיטת בר-אילן (1988) ומן האוניברסיטה העברית (1992).
ישראל פולק נפטר בשנת 1993 והותיר אחריו את רעייתו, רחל. 
המכללה לאמנות בשכונת כרם ישראל בתל אביב נפתחה ב-1997 ונקראה על שמו.
על שמו נקראה שדרה בעיר קריית גת.
קרן על שמו מחלקת מלגות לדוקטורנטים מן הפריפריה באוניברסיטת בר-אילן.
אוטוזום

אוטוזום הוא כרומוזום המצוי באופן שווה בשני הזוויגים, בניגוד לכרומוזום מין. לדוגמה, בתאו של אדם מצויים 22 זוגות של אוטוזומים, וכן זוג כרומוזומי מין: XX בתאיהן של נשים, ו-XY בתאיהם של גברים. גן אוטוזומי (או אוטוזומלי) הוא גן המצוי על אוטוזום.
מאחר שלכל הורה יש שני כרומוזומים מכל סוג והצאצא מקבל כרומוזום יחיד מכל הורה, יש לאלל אוטוזומי סיכוי של 50% לעבור מהורה לצאצא, ללא קשר למין ההורה או למינו של הצאצא. 
מחלות אוטוזומליות הן מחלות תורשתיות הנגרמות כתוצאה ממוטציה המתרחשת בגן אוטוזומי. בשל כך, מחלות אלו מופיעות לרוב בהסתברות שווה בזכרים ובנקבות.
קורט האמרין

קריירה

האמרין שיחק בראשית הקריירה שלו במועדון המקומי א.י.ק סולנה בשוודיה, אליה הצטרף בעונת 1952-1953. מאוחר יותר הוא עבר לשחק באיטליה במדי יובנטוס בשנת 1956, בה שיחק 23 משחקים בעונתו היחידה בקבוצה. אחרי אותה העונה, הוא הצטרף לפדובה, בה כבש 20 שערים ב-30 משחקים. גם בקבוצתו השנייה באיטליה הוא נשאר לשחק רק במשך עונה, ממנה המשיך לפיורנטינה ב-1958, בה שיחק 9 שנים עד שנת 1967. בתשע עונותיו במועדון הופיע ב-289 משחקי סרייה א' בהם כבש 150 שערים. בתקופתו בפיורנטינה הוא זכה עם הקבוצה בגביע האיטלקי פעמיים, ב-1961 וב-1966, ובנוסף זכה עם הקבוצה בגביע אירופה למחזיקות גביע ב-1961 ובגביע מיטרופה ב-1966. הוא עבר לשחק במדי מילאן ב-1967. במילאן שיחק האמרין שתי עונות, בהן זכה באליפות אחת, גביע האלופות ב-1969 ובגביע אירופה למחזיקות גביע ב-1968. מועדונו האחרון באיטליה היה נאפולי, אליו הצטרף בשנת 1969. ב-1972 סיים האמרין את קריירת המועדונים שלו במועדון השוודי הקטן IFK סטוקהולם.
האמרין התיישב בפירנצה אחרי התקופה שלו בפיורנטינה, והוא עדיין עוקב אחרי תוצאותיה של א.י.ק, ובדרך כלל הוא נוסע לבקר בקיץ בשוודיה על מנת לצפות במספר משחקים של קבוצתו.
האמרין שיחק 32 פעמים במדי נבחרת שוודיה, בהן כבש 17 שערים, בין השנים 1953-1965. לרוב השוודים, האמרין זכור בזכות השער שכבש נגד מערב גרמניה בחצי הגמר של מונדיאל 1958. השער קבע את התוצאה 3-1 לטובת שוודיה, שהבטיחה בכך את העפלתה לגמר נגד ברזיל.
סבסטיאן אסטבנס

ביוגרפיה

סבסטיאן אסטבנז הוא בנו של המפיק אנריקה אסטבנז ואחיה של השחקנית סול אסטבנז. בשנת 2004 התחתן עם הדוגמנית איוונה סאקוני. בשנת 2007 נולדה בתו הבכורה פרצ'סקה ובשנת 2011 נולד בנו השני בנסי.ו בשנת 2015 נולד בנו השלישי ולנטין.

תחילת קריירה

את הקריירה שלו החל בשנת 1996 כאשר שיחק בסדרה Gino בתפקיד רולו. בשנת 1998 שיחק בטלנובלה La nocturna ("לילה") בתפקיד כריסטיאן. בשנת 1999 שיחק בטלנובלה Como vos y yo ("את ואני") בתפקיד וילי. בשנים 2000–2001 שיחק בטלנובלה Los Buscas De Siempre ("מחפשים תמיד") בתפקיד בטו סנטנה. בשנת 2001 שיחק בסדרה PH propiedad horizontal ("דירות") בתפקיד חוליאן. ב-2002 שיחק בטלנובלה Franco Buenaventura, el profe ("החופש של המורה בואנוונטורה") בתפקיד נצ'ו .ב-2003 שיחק בטלנובלה Infieles ("הבוגד").בתפקיד . בשנת 2004 שיחק בסדרה Los pensionados ("הגמלאים") בתפקיד לוצ'ו. בשנת 2005 שיחק בטלנובלה Amor en custodia (אהבה במעצר) בתפקיד ניקולס פצ'סקו.בשנת 2006 שיחק בטלנובלה המקסיקנית Amor en custodia "(אהבה במעצר") בגרסה המקסיקנית בתפקיד מאורו מנדוסה. בשנים 2006 - 2007 שיחק בטלנובלה La ley del amor ("חוק האהבה") בתפקיד לוקאס .בשנת 2008 השתתף בקומדיה " כולם מוצאים את חואן" בתפקיד מיסמו. בשנים 2009 - 2010 שיחק בטלנובלה Herencia de amor ("מורשת של האהבה") בתפקיד פרדו סוסה. בשנת 2011 שיחק בטלנובלה Cuando Que vos me sonrisa ("שאת מחייכת אליי) בתפקיד מריטו. בשנת 2012 שיחק בטלנובלה La dueña ("הבעלים") בתפקיד מרקוס גררו. בשנים 2012 -2013 כיכב בסדרה Dulce Amor ("אהבה מתוקה") לצד קרינה סמפיני, חואן דרטס, וסול אסטבנס בתפקיד מרקוס גררו. בשנת 2014 כיכב בטלנובלה Camino el amor ("דרך לאהבה") לצד קרינה סמפיני .בשנת 2015 שיחק בסדרה Fronteras ("גבולות) בתפקיד מרקוס גררו. בשנת 2016 השתתף בתוכנית האירוח של סוסנה חימנס בתפקיד ג'יני המנורה/ג'ק והאפונים. בשנת 2018 שיחק בסדרה Golpe al corazón (דופק הלב) בתפקיד רפאל טורו לצד אלאונורה וקסלר.
משפט הקירוב של ויירשטראס

משפט הקירוב של ויירשטראס הוא תוצאה יסודית בתורת הקירובים ובאנליזה פונקציונלית, הקובעת שכל פונקציה רציפה בקטע סגור וחסום ניתנת לקירוב במידה-שווה על ידי פולינומים. במילים אחרות, המשפט קובע שתת-מרחב הפולינומים מהווה קבוצה צפופה במרחב הפונקציות הרציפות על קטע סגור וחסום.
משפט סטון-ויירשטראס מהווה הכללה חשובה של משפט זה.

הוכחה

קיימות הוכחות שונות למשפט זה. כאן לא נביא את הוכחתו המקורית של ויירשטראס, אלא הוכחה נפוצה של המתמטיקאי הרוסי סרגיי ברנשטיין שבה עושים שימוש בפולינומי ברנשטיין. פולינומים אלו הם תת-קבוצה של אוסף הפולינומים, ובמסגרת הוכחה זו נראה שאפילו תת-קבוצה מסוימת זו צפופה במרחב .
פולינומי בסיס של ברנשטיין הם פולינומים מהצורה .
קל לראות מהבינום של ניוטון שמתקיים השוויון:
זהות עקרונית נוספת המתקיימת לפולינומים אלה, היא שלכל  מתקיים אי השוויון:
ניגש להוכחת המשפט. נראה שבהינתן פונקציה רציפה , לכל  קיים פולינום  מתאים כך שמתקיים .
אם כך, בהינתן פונקציה  כנ"ל נגדיר לכל n טבעי את הפולינום . נראה שלכל , לכל n מספיק גדול מתקיים כי .

יהי . נזכור שהפונקציה  רציפה בקטע סגור וחסום ולכן היא חסומה בו על ידי  כלשהו. מאותה עובדה נובע גם כי היא רציפה במידה שווה בקטע, לכן לכל , בפרט עבור  הנתון, קיים  מתאים כך שלכל  אם  אז . נחשב:
נשים לב שהחסם שקיבלנו אינו תלוי במשתנה x, ולכן מדובר בחסם במידה-שווה על , שמתקיים לכל n טבעי. אם כך ברור שעבור N מספיק גדול מתקיים:
קופר בוקס

תיאור המתקן

קופר באקס הוא אחד משלושה אולמות שנבנו עבור המשחקים האולימפיים באזור הפארק האולימפי, והוא היחיד מביניהם שנשאר במקומו גם לאחר האולימפיאדה, כאשר השאר היו מתקנים מודולריים, אשר בתום המשחקים הועברו לאתרים אחרים ברחבי הממלכה המאוחדת, מאחר שבאזור לונדון רבתי אין מחסור במתקני ספורט.
בניית המבנה הסתיימה בשנת 2011, והוא מכיל כ-6,000 מקומות ישיבה, והתקיימו בו בנוסף למשחקי הכדוריד גם תחרויות הסיוף במסגרת קרב חמש מודרני. כמו כן נערכו באולם משחקי הכדוריד של אולימפיאדת הנכים.
משחקי חצי הגמר ומשחקי הגמר בכדוריד נערכו בארנה לכדורסל הסמוכה, הגדולה יותר. 
לאחר תום המשחקים האולימפיים הותאם המבנה למתחם ספורט עבור הקהילה המקומית. הוא משמש בתור אולמה הביתי של לונדון ליונס ומועדון הכדוריד של לונדון.
אלכס חזנוב

ביוגרפיה

נולד וגדל בחיפה בשכונת רמת ספיר להוריו ויקטור ונטליה, אשר עלו ממוסקבה עם אחיו הגדול בשנות התשעים. בגיל 8 נרשם חזנוב לחוג טניס במרכז הטניס בחיפה, אולם לא התבלט. השינוי אירע כשחזנוב שם לב שליד מגרש הטניס - יש קיר טיפוס. הוא החל לטפס בעלות של 25 ש"ח לכניסה, אולם בהמשך אפשרו לו להיכנס בחינם. כשהגיע חזנוב לגיל 10 החל לטפס באופן קבוע, ולאחר ארבעה חודשים השתתף באליפות ישראל לטיפוס לילדים וסיים במקום הרביעי. בגיל 17 זכה חזנוב בפעם הראשונה בתחרות טיפוס, ומאז החל לטפס באופן מקצועני. בהמשך התגייס חזנוב לצה"ל והוכר כספורטאי מצטיין, באופן שאפשר לו לנסוע להתחרות בחו"ל.
בשנת 2012 סיים במקום השמיני באליפות אירופה לנוער שנערכה בסלובקיה. בשנים 2013 ו-2014 זכה במדליות ארד באליפויות אירופה לנוער בענף הבולדרינג שנערכו בצרפת. בשיאו דורג במקום השלישי בעולם לגילאי נוער. בשנים 2015 ו-2018 זכה באליפות ישראל בטיפוס בענף הבולדרינג.
ב-12 במאי 2018 רשם חזנוב את הישגו הגדול ביותר כאשר זכה במדליית זהב בענף הבולדרינג בתחרות בסבב אליפות העולם לטיפוס שנערכה בטאיוואן. בגמר התחרות, שבו ישנם ארבעה מסלולים - צלח חזנוב את המסלול הראשון בניסיון השלישי; במסלול השני הצליח חזנוב להגיע רק לאחיזת ה-zone (אחיזת הזון היא אחיזה באמצע המסלול שנועדה לעזור בהפרדה של התוצאות); במסלול השלישי הוא צלח בניסיון השני שמיקם אותו במקום הרביעי הזמני; חזנוב הוא היה היחיד שהצליח לסיים את המסלול הרביעי, מה שנתן לו את מדליית הזהב.
בשנת 2018 סיים במקום השני בתוכנית הריאליטי "נינג'ה ישראל" ששודרה בקשת 12.
נבחר לאחד מ-"30 הצעירים המבטיחים לשנת 2019" של מגזין פורבס הישראלי.

הישגים בולטים

נכון לפברואר 2019:
הלורד הראשון של האוצר

תפקיד הלורד הראשון של האוצר (באנגלית: Lord High Treasurer) היה שמה של אחת המשרות הבכירות ביותר בממלכת אנגליה ומאז חוקי האיחוד של 1707 זוהי עמדה בכירה בממשלת בריטניה.
זהו התואר השלישי בחשיבותו בין משרדי הממשלה המסורתיים המכונים "Great Officers of State"  מתחת ללורד צ'נסלור ומעל הלורד נשיא המועצה.
הלורד הראשון של האוצר מתפקד כראש האוצר של הוד מלכותה . מאז המאה ה-17, התפקיד אויש בידי ועד מנהל של מספר אנשים שחילקו ביניהם את הסמכויות ונקראו נציבי הלורדים של האוצר. ועדה זו התקיימה החל מהתפטרותו של צ'ארלס טלבוט, הדוכס הראשון משרוסברי מהתפקיד בשנת 1714. 
בעידן המודרני, נקבע באמנה כי הוועד המנהל של נציבי הלורדים של האוצר כולל את ראש ממשלת בריטניה, אשר נושא בתואר "הלורד הראשון של האוצר", את שר האוצר, אשר נושא בתואר "הלורד השני של האוצר" ואת מצליפי בית הנבחרים הבריטי, אשר נושאים בתואר "נציבי הלורדים הזוטרים של האוצר".

היסטוריה

שורשיו של תפקיד הלורד הראשון של האוצר, הם בתקופת שלטונו של הנרי הראשון, כאשר בשנת 1126 לערך, הופרדו תחומי האחריות הפיננסיים ממשרת הלורד הגדול צ'מברליין . האוצר היה במקור מדור של משק בית המלוכה  שתחת אחריותו כספו הפרטי של המלך. בשנת 1216, מונה גזבר לפקח על האוצר בווינצ'סטר. הגזבר פיקח הן על אוצר המדינה והן על אוצרו הפרטי של המלך. עד תקופת טיודור, הלורד הראשון של האוצר הפך לאחד מנושאי המשרות הבכירים המכונים "Great Officers of State" , מתחת ללורד צ'נסלור ומעל אדון הסוסים. חוק הבגידה של 1351 קבע כי הריגתו היא מעשה בגידה במלך ובמדינה.
במהלך המאה ה-16, הלורד הראשון של האוצר נחשב לעיתים קרובות כחבר הממשלה החשוב ביותר, ודה-פקטו תיפקד כראש הממשלה. הדוגמה הממחישה ביותר את כוחו של הלורד הראשון של האוצר היא ויליאם ססיל, ברון ברלי ה-1, ששירת בתפקיד מ-1572 עד 1598. במהלך כהונתו תחת אליזבת הראשונה, הטיל את חיתתו על הממלכה כולה.

הנציבים המודרניים

מאז, התפתחה מערכת שונה שבה התפקיד אויש, לא על ידי אדם אחד בלבד אלא על ידי ועד מנהל הנקרא ועדת האוצר. כיום, הלורד הראשון של האוצר הוא ראש הממשלה, והלורד השני של האוצר הוא שר האוצר, אשר ירש את רוב האחריות הפיננסית. בדרגה הבאה נמצאים "נציבי הלורדים הזוטרים של האוצר" אשר נחשבים תאורטית לחברי ועדת האוצר, ובפועל משמשים כמצליפים מטעם הממשלה תחת המזכיר הפרלמנטרי לאוצר (המצליף הראשי).
הוועדה הנוכחית מורכבת מראש ממשלת בריטניה בוריס ג'ונסון, שר האוצר סאג'יד ג'אוויד וחברי הפרלמנט הבריטי: דייוויד אבאנט, ג'ון פנרוז, מל סטרייד, צ'ארלי אלפיק, ג'ורג' הולינגברי ואלן קיירנס.
משה בר-יודא

משה בר-יודא (19 באפריל 1934 - 14 ביולי 2014) היה השליח השלישי של הסוכנות היהודית לקהילת ביתא ישראל שבאתיופיה.

ביוגרפיה

משה בר-יודא נולד בשנת 1934 בברטיסלאבה שבצ'כוסלובקיה (כיום בירת סלובקיה). ב-1942, בהיותו בן 8, הוברח מצ'כוסלובקיה שתחת הכיבוש הנאצי להונגריה. כעבור שנה עלה לארץ ישראל במסגרת "עליית הנוער", בקבוצת ילדים שקיבלו סרטיפיקטים של ילדים שנספו בשואה. הם עברו דרך טורקיה, סוריה ולבנון לראש הנקרה ומשם המשיכו ליישובים בארץ ישראל. בר-יודא נקלט במשפחת דודו בתל אביב. למד בישיבת היישוב החדש, והמשיך בישיבת מרכז הרב והוסמך לרבנות.
שירת בצה"ל כקצין בחטיבת הצנחנים.
ב-1957 פנה אליו פרופ' חיים גבריהו וביקש ממנו להיות שליחה לאתיופיה של המחלקה לחינוך ולתרבות תורניים בגולה בסוכנות היהודית. בר-יודא לא ידע דבר על עדת ביתא ישראל, ולכן נפגש עם הרבנים הראשיים. הרב הראשי האשכנזי יצחק אייזיק הלוי הרצוג דן אתו על מצב הקהילה וחיזק את ידו. לא כך היה עם הראשון לציון הרב יצחק נסים שהתפרץ אליו באמצע הדיון ועזב בזעם באומרו "מי צריך את השחורים האלה?". בר-יודא לא ידע האם להענות בחיוב לפרופ' גבריהו ולכן פנה לרבו, הרב צבי יהודה קוק, שדירבן אותו לנסוע וכך בר יודא הגיע לאתיופיה ב-28 בינואר 1958, זמן-מה לאחר שחרורו משירות סדיר בצה"ל. מעט לפני הגעתו נשלחה ההוראה להפסיק את העסקת המורים בכפרים. במשך שלושה חודשים לא קיבל כל תמיכה כספית. תוכנית העבודה שלו מעולם לא הגיעה מירושלים ורק בקיץ הגיע כתב המינוי לשליחות. ב-4 באפריל 1958 פנה בר-יודא לנשיא מדינת ישראל, יצחק בן-צבי:
"אדוני הנשיא! במוסד באוזבה אין מה לאכול. תלמידים ברחו למוסדות המסיון. יונה בוגלה, מתלמידי ד"ר פייטלוביץ, אדם משכיל ומלומד, מסור לאחיו הפלשים ומקדיש להם את מיטב כוחו, הגיש את התפטרותו ונימקה בזה הלשון: 'אדם יכול להיות אידיאליסט אבל לכל דבר יש גבול'...
כל המורים, כולל יונה בוגלה והנערים אשר חזרו מישראל, לא קבלו משכורת זה שלשה חדשים והם ומשפחותיהם ממש רעבים ללחם.
מי כפלשים, אדוני הנשיא, זקוק לידידים ולהתענינות, ומי כמוהם זקוק לגוף רציני שיטפל בהם. ומה מסכנים הם שאנה להם גורלם ליפול בידי חבורת בטלנים כמו האדונים היושבים במחלקה שלצערי הנני שליחה.
אני מבקש את סליחתך על שהעזתי לפנות אליך, אך יודע אני את התענינותך הכנה והרצינית בפלשים, ולמענם, אנא השתמש בהשפעתך הרבה והנכבדה לשים קץ להפקרות זו."
לאחר עשרה חודשים באתיופיה חזר לישראל, אך המשיך לשמור על קשר עם יהודי אתיופיה. בין השאר יזם הקלטה של 25 קסים, לשם שימור התפילות והניגונים שלהם.
בר-יודא העיד שיהודי אתיופיה חשדו בו כי הוא מתחזה ליהודי, כפי שנהגו מיסיונרים פרוטסטנטיים מאירופה שהגיעו לכפרי היהודים לפניו. לכן, לצד הכבוד הרב שחלקו לו כשליח מירושלים הקדושה, נהגו לחומרה בהתאם להלכות אטאנקון. באחד הכפרים ערכו לבר-יודא קבלת פנים חגיגית, ואחד היהודים קד לפניו ארצה, כנהוג לכבוד מלכים. ליתר ביטחון, מיהר האיש לטבול בנהר לפני שובו לכפר.
בר-יודא היה יו"ר עמותת "אמנות לעם", יו"ר המחלקה למורשת היהדות  של ההסתדרות, יו"ר המחלקה לתרבות ולאמנות של ההסתדרות ואוצר האמנות שלה.
בשנת 2007 יצא לאור ספרו בעל האופי האוטוביוגרפי, "צל עובר", במסגרת "ספריה לעם" של הוצאת עם עובד.
מנישואיו הראשונים היו לו שני בנים ובת. נישא בשנית לסופרת יהודית רותם.
נפטר ביולי 2014 ונקבר בבית העלמין במודיעין.
זרים מושלמים

תקציר העלילה

במהלך מפגש ארוחת ערב בין 7 חברים (3 זוגות וגרוש אחד), נענים החברים לאתגר אותו יוזמת המארחת, להניח את המכשירים הסלולריים שלהם על השולחן, מתוך כוונה שכל הודעה או שיחה שיקבל אחד מהם תהיה גלויה לכל שאר החברים. במהלך הסרט, העניינים מסתבכים כאשר החברים מגלים עד כמה הם אינם מכירים אחד את השני כפי שחשבו בתחילה (ומכאן ההקשר לשם הסרט).
ג'ונטי סקינר

ביוגרפיה

בשנים 1973 ו-1974 זכה סקינר באליפות דרום אפריקה בשחייה במשחה ל-100 מטר חופשי.
בשנת 1975 עבר סקינר לארצות הברית על מנת ללמוד באוניברסיטת אלבמה. אותה שנה זכה סקינר באליפות המכללות של ארצות הברית (NCAA) ב-100 יארד חופשי.
בשיא כושרו בשנת 1976 היה מוכן סקינר להופיע באולימפיאדת מונטריאול (1976) אך בשל מדיניות האפרטהייד במדינתו לא הורשו ספורטאיה של דרום אפריקה להשתתף במשחקים, ולכן נמנעה ממנו האפשרות לנסות לזכות במדליית הזהב.

אירוע השיא

בשלב המוקדמות באליפות ארצות הברית בשחייה שנערכה בפילדלפיה בשנת 1976, קבע סקינר את הזמן השמיני בטיבו ולכן שחה במסלול הקיצוני ביותר. ב-14 באוגוסט, כ-20 ימים לאחר המשחקים האולימפיים, קבע סקינר שיא עולם חדש במשחה ל-100 מטר חופשי בתוצאה מדהימה של 49.44 שניות, תוך כדי שהוא מנצח את השיאן העולמי הטרי והאלוף האולימפי ג'ים מונטגומרי וסגנו ג'ו בוטם. באותו היום קבע סקינר שיא עולם חדש נוסף במשחה ל-50 מטר חופשי, בתוצאה של 23.86 שניות.
באליפות החורף של ארצות הברית בשחייה בשנת 1977 קבע סקינר שיא עולם חדש במשחה ל-100 יארד חופשי לבריכות קצרות בתוצאה של 43.92 שניות ובכך היה לשחיין הראשון בהיסטוריה שיורד מגבול 44 שניות. 
סקינר זכה באליפות ארצות הברית בשחייה אותה שנה במשחה ל-100 מטר חופשי בתוצאה של 50.60 שניות.
באליפות החורף של ארצות הברית בשחייה בשנת 1978 קבע סקינר שיא עולם חדש נוסף במשחה ל-100 יארד חופשי לבריכות קצרות בתוצאה של 43.64 שניות. 
שיאו העולמי ב-100 מטר חופשי בבריכות ארוכות, החזיק מעמד כמעט 5 שנים עד שראודי גיינס קבע תוצאה של 49.36 שניות, ב-3 באפריל 1981.

קריירת אימון השחייה

סקינר החל לאמן בשנת 1978 כמאמן ראשי בשחייה של אוניברסיטת אלבמה, שבה למד.
לאחר כ-3 שנים עבר לקליפורניה לאמן במועדון השחייה של סן חוזה, עד שנת 1988. הוא הוביל את קבוצתו לזכות בחמישה תוארי אליפות ארצות הברית בשחייה לנוער ובשנת 1986 זכה עם קבוצתו באליפות ארצות הברית בשחייה לבוגרים. 
לאחר מכן שימש סקינר בתפקיד מאמן ראשי במועדון השחייה של אוניברסיטת טסקלוסה שבאלבמה 3 שנים.
בין השנים 1994–2000 שימש סקינר מאמן נבחרת ארצות הברית בשחייה ועבד עם גדולי השחיינים בעולם. 
משנת 2000 משמש סקינר מנהל התמיכה הטכנית בנבחרת ארצות הברית בשחייה ותפקידו לתאם מבדקים, תחרויות ואת הערכות המקצועיות לגבי השחיינים הבכירים.
האגה גיינגוב

ביוגרפיה

גיינגוב נולד בדרום-מערב אפריקה. בשנת 1961 סיים קורב הכשרה בהוראה, והחל לעבוד כמורה במרכז המדינה. בסוף אותה שנה הוא החליט לעזוב את נמיביה ולהגר לבוטסואנה על מנת לקבל הכשרה מקצועית טובה יותר. הוא היה אמור לטוס לדאר א-סלאם שבטנזניה במסגרת הקונגרס הלאומי האפריקני, אך מטוסו פוצץ כשהיה על הקרקע בטרם ההמראה.
בשנת 1964 עזב לארצות הברית על מנת ללמוד באוניברסיטת טמפל שבפילדלפיה במדינת פנסילבניה, שם קיבל מלגה. הוא למד לתואר ראשון ושני ביחסים בינלאומיים גם בניו יורק, בין השאר גם בניו סקול.
בשנים שלאחר מכן היה פעיל למען עצמאותה של נמיביה, דבר שהוביל למסעות רבים בכל רחבי ארצות הברית.
בשנת 1972 החל לעבוד באומות המאוחדות.
בשנת 1989 חזר לנמיביה, ועבד בצוות שניסח את החוקה הלאומית אשר אושרה בשנת 1990. בשנה זו גיינגוב נבחר לראש הממשלה הראשון של המדינה. בשנת 1995 הוא נבחר לכהונה שנייה והוא החזיק בתקיד זה עד שנת 2002. לאחר שסיים את תפקידו, לקח חלק מצוותים בינלאומיים שפיתחו את שיתוף הפעולה באזור.
בשנים 2008–2012 כיהן כשר התעשייה והסחר.
בשנת 2012 שוב התמנה לתפקיד ראש ממשלת נמיביה, והחזיק בתפקיד עד 2015.
בשנת 2014 נבחר לנשיאות המדינה עם רוב מוחץ של כ-87%. בטקס השבעתו ב-21 במרץ 2015 השתתפו 15 ראשי מדינות.
הבני

מאפיינים

ההבני קטנים, ירוקים ובעלי ראש אפור עד ורוד ומקור קטן וכהה. שמם מרמז על התנהגותם המונוגומית ומכך שפרטים בטבע נצפים יושבים זה מול זה במשך רגעים ממושכים על הענף. 
כמרבית התוכים הם ניזונים בעיקר על פירות שונים וגם מירקות, עשבים שונים וזרעים. כמה מינים ניזונים על חרקים שונים הנמשכים כמותם לתאנים ומין אחד ניזון רק מתאנים צעירות, מה שהופך לטרחה עבור בעליהם בשבי.
תוכים אלה נפוצים בערבות אפריקה, באזורים הסמוכים למקורות מים והם חיות מחמד נפוצות ברחבי העולם. הם אינם מסוגלים לבטא מילים אך הם אינטליגנטים במיוחד ובדומה לרוב התוכים בשבי הם מקבלים צבעים שונים בשבי וכך מופיעים גם בגרסאות כחולות, אדמדמות ולבנות. תוחלת חייהם בשבי נעה בין 10–15 שנים.
נואה מילס

ביוגרפיה

מילס נולד בטורונטו כצעיר מבין חמישה ילדים. ב-2003 בעת שלמד באוניברסיטה הוא החל לדגמן. ב-2004 הוא צעד בתצוגות של גוצ'י ואיב סן-לורן בפריז ובמילאנו וב-2005 הוא חתם על חוזה עם דולצ'ה וגבאנה, ב-2009 הופיע בעירום בקמפיין של החברה לצד דוגמניות כמו קלאודיה שיפר. 
ב-2010 הוא הופיע בסרט סקס והעיר הגדולה 2 כאחד מהרומנים של סמנתה. ב-2011 החל לשחק בקומדיית המצבים מרוששות ודיגמן לחברת לקוסט.
בית פורטקליס

היסטוריה

בשנת 1993 פרסם משרד האדריכלים מייקל הופקינס ושות' את התוכנית המוצעת למבנה, ומבנה קודם שעמד באתר נהרס בשנת 1994 על מנת לאפשר את הקמת המבנה. באותה עת הרכבת התחתית של לונדון האריכה את קו ג'ובלי ובנתה את תחנת וסטמינסטר של הרכבת התחתית באתר מתחת למיקום בו נבנה המבנה וכחלק ממנו. תחנת הרכבת נבנתה מתחת לתחנת רכבת של קו דיסטריקט שהייתה במיקום, ולצורך החפירה שונה תוואי קו דיסטריקט. לאחר בניית שתי תחנות הרכבת, החלה בניית המבנה בשנת 1998 והמבנה נחנך בשנת 2001.

תיאור המבנה

המבנה תוכנן בצורה המקשרת אותו אל תחנות הרכבת התחתית שתחתיו. תקרת החלל המרכזי הגדול של המבנה נתמכת על ידי עמודי הפלדה שבדפנות המבנה - ואין עמודי תמיכה במרכזו.
המבנה נבנה בצורה המזכירה את הסגנון הגותי הוויקטוריאני, בו נבנה גם ארמון וסטמינסטר. למבנה נבנתה סדרת ארובות המתאימות לארובות בניין נורמן שו הסמוך. הארובות אינן משמשות להוצאת עשן ומהוות חלק ממערכת מיזוג האוויר של המבנה (למעשה הארובות נועדו להכניס אוויר אל המבנה תוך שימוש ברוח).
חלקו הפנימי של המבנה נבנה בצורה הדומה לפנים של ספינה. החלל המרכזי מעוטר בעצים ומזרקות. יתר קומות המבנה זהות זו לזו- המשרדים ממוקמים משני צידי החלל המרכזי. על פי הנוהג, חברי פרלמנט מאותה מפלגה יושבים באותן קומות. בקומה הראשונה מספר חדרי ישיבות הקרויים על שם פוליטיקאים בריטים ידועים ובהם בטי בות'רויד, הרולד מקמילן, מרגרט תאצ'ר, קלמנט אטלי, הרולד וילסון וג'ו גרימונד.
חדרי המבנה מקושרים למערכת הכריזה של ארמון וסטמנסטר על מנת לאפשר הודעות על תחילת הצבעות וישיבות.